Vladis

Začiatky, albumy s 2H+(2001-2007)

Skupina 2H+ vznikla ešte v roku 2001 a v jej pôvodnom zložení bol okrem Vladisa rapper Suvereno, Cigo (momentálne člen skupiny H16) a DJ Wugy. V roku 2003 nahral sólovú skladbu "Svedomie", ktorú produkoval Grimaso a neskôr sa objavila na Vladisovom mixtape Evolúcia. Spolu s 2H+ vydal dva albumy, Taktomalobyťataktobude v roku 2005 na vlasné náklady a album Premium v roku 2007 (v zostave Suvereno, Vladis a Deryck, ktorá je aktuálna dodnes). K albumu Premium bol urobený aj videoklip ku skladbe "Barová (remix)", ktorej pôvodná verzia sa nachádza na EP Bar Element z roku 2006.

Sólo (2008-súčasnosť)

V čase, keď Suvereno ohlásil svoj sólo album na rok 2008, Vladis sa na nejaký čas odmlčal a okrem pár hosťovačiek nebolo o ňom až tak počuť. Neskôr na G-Bodovom albume Sekvencie ohlásil v skladbe, že pracuje na dvoch albumoch naraz. V marci 2010 Vladis vypustil svoj mixtape Evolúcia, kde sa prevažne nachádzali staršie a nevydané skladby a ohlasoval na ten istý rok nový album. Album Generácia vyšiel 26. apríla 2010 pod vydavateľstvom EMI a je to prvý sólový dvojalbum v slovenskom rape. Ako hostia sa na ňom predstavili rapperi Šipo, Suvereno, Bacil, Duane Flames, Bonano, Suchý Pes, speváci Kamil Mikulčík, Nela Pocisková, Gabo Toth, Jana Kirschner a iní. O hudobné produkcie sa postaral hlavne Deryck z 2H+, potom Grimaso, Abe, G-Bod a iní. Prvým singlom z albumu sa stala skladba "Poď bližšie" s hosťujúcou speváčkou Baškou. V čase vydania sa umiestnila na prvej priečke hranosti v českom rádiu Spin. K skladbe bol vytvorený klip, o jeho realizáciu sa postarali Imagine Vision. Klip mal 29. apríla premiéru na stránke Hip-Hop.sk.
V júni 2011 vydal ďalší mixtape s názvom Fénix, kde sa nachádzali nové skladby prevažne cez prebraté inštrumentálky, ale aj skladby s originálnymi produkciami od Emeresa alebo Grimasa. Začiatkom roka 2012 bol vypustený videoklip k skladbe "Nezastaviteľný" z mixtape Fénix. Za ním nasledovali v roku 2012 ďalšie videoklipy, z ktorých sa s najväčším ohlasom stretli videá "Kronika" a "Som späť", ktoré ohlasovali Vladisov druhý sólový album. Takisto došlo k nečakanému policajnému zásahu pri nakrúcaní videoklipu "Kuprezák" spolu s hip-hopovou skupinou Perfektaz.
Na jeseň 2012 sa Vladis v rozhovore vyjadril, že jeho druhý album sa bude volať Svet nie je pre chudobných. Ako jeden z hostí by sa na ňom mal objaviť rapper Nironic, Šipo, spevák Tomáš Palonder a potvrdenými producentmi sú DeLa Creame, Deryck, Grimaso, Konex a S3RiOUS.

Súkromný život

Medzi Vladisove záľuby patrí cestovanie. Počas rokov 2011 a 2012 precestoval celú Európu a jeho pripravovaný klip k albumu Svet nie je pre chudobných bol nakrúcaný v Londýne, kde 3. decembra 2011 aj vystupoval.

Tetovania

Vladis sa vyjadril, že jeho tetovania vyjadrujú jeho život a jeho presvedčenie. Okrem iných má aj tetovanie pyramídy s okom, ktoré súvisí s jeho štvorročným štúdiom filozofie a predstavuje to pre neho univerzálne zákony života a vesmíru. Vladis nahral dve skladby, kde sa venoval tematike tetovaní - "JJ Devils Tattoo", ku ktorej natočil aj video, v ktorom hosťovali aj rapperi Bacil a Čistychov a spolu so Suverenom a Šipom skladbu "Kérky", ktorá sa dostala von ako nevydaná skladba, ktorá sa nezmestila na album Premium.